Willem Kruger: Uitslag van nadoodse ondersoek bekendWillem Kruger (Foto: Facebook) Die uitslag van die nadoodse ondersoek op Willem Kruger is bekendgemaak. Brig. Selvy Mohlala, polisiewoordvoerder, het aan Maroela Media gesê volgens die voorlopige uitslag was dit ŉ moontlike verdrinking. “Ons wag egter vir die finale gedetailleerde verslag en dit kan ŉ wyle duur. Die polisie gaan intussen voort met sy geregtelike doodsondersoek.” Niemand is in verband met Kruger se dood in hegtenis geneem nie en Mohlala het vroeër gesê dit is onbekend waar beweringe oor sy dood vandaan kom. Maroela Media het vroeër berig die raaisel om Kruger (29) se dood verdiep en dat daar bewerings is dat die feite van die voorval verdoesel word. Sedert Kruger se dood in November word verskeie bewerings onder meer op Facebook gemaak en daar is talle vrae wat gevra word oor die presiese omstandighede van die voorval. Kruger was by ŉ ramparty by Henbase Lodge, naby Morgenzon in Mpumalanga, toe hy in die vroeë oggendure spoorloos verdwyn het. Sy liggaam is ŉ week later in sy Toyota Hilux-bakkie in die Vaalrivier gevind, naby aan waar hy die laaste keer gesien is. Sedertdien word talle vrae gevra oor hoekom dit so lank gevat het om sy liggaam te vind en hoe dit moontlik was dat sy bakkie in die water beland het daar waar dit gevind is. Daar is ook ander bewerings oor ŉ moontlike bakleiery en selfs ŉ skoot wat moontlik afgevuur is. Henbase Lodge het na aanleiding van berigte gesê daar kan nie op elke aantyging wat op sosialemediaplatforms en in berigte gemaak word en wat nie deur feite gestaaf word nie, reageer word nie. “Henbase Lodge is egter te alle tye bereid om hulle volle samewerking aan die SAPD te gee en het ook as sodanig in die verlede hulle volle samewerking aan die SAPD gegee met hulle ondersoek.”